### NN 43/2024 (10.4.2024.), Presuda Visokog upravnog suda Republike Hrvatske poslovni broj: Usoz-69/22-9 od 25. ožujka 2024.

VISOKI UPRAVNI SUD REPUBLIKE HRVATSKE

760

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, Gordane Marušić-Babić, Jelene Rajić, dr. sc. Sanje Otočan i Blanše Turić, članica vijeća, uz sudjelovanje više sudske savjetnice Ane Matacin, zapisničarke, u povodu zahtjeva Ministarstva pravosuđa i uprave za ocjenu zakonitosti općeg akta, na sjednici vijeća održanoj 25. ožujka 2024.

presudio je

Ukida se Odluka o izmjenama i dopunama Odluke o plaći i naknadama te ostalim pravima općinskog načelnika i zamjenika općinskog načelnika Općine Sunja (»Službeni vjesnik« broj 75/21.).

Obrazloženje

1. Ministarstvo pravosuđa i uprave je na temelju članka 83. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21. – dalje u tekstu: ZUS) i članka 82. Zakona o lokalnoj i područnoj (regionalnoj) samoupravi (»Narodne novine« 33/01., 60/01., 129/09., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20. – dalje u tekstu: ZOLPRS) podnio zahtjev za ocjenu zakonitosti Odluke o izmjenama i dopunama Odluke o plaći i naknadama te ostalim pravima općinskog načelnika i zamjenika općinskog načelnika Općine Sunja (»Službeni vjesnik« broj 75/21. – dalje u tekstu: Odluka).

2. Zahtjev se podnosi iz razloga što je odluka u suprotnosti sa člankom 3. Zakona o plaćama u lokalnoj i područnoj (regionalnoj) samoupravi (»Narodne novine« 28/10.). Podnositelj u zahtjevu navodi da je Ministarstvo zaprimilo dopis dana 7. veljače 2022. u prilogu kojeg je pozivom na članak 42. stavak 4. i 5. ZOLPRS-a dostavljena Odluka općinskog načelnika Općine S. o obustavi od primjene općeg akta predstavničkog tijela, sporne Odluke. U obrazloženju općinski načelnik je naveo da je sporna Odluka protivna odredbi članka 3. Zakona o plaćama u lokalnoj i područnoj (regionalnoj) samoupravi, budući da ista nije predložena od ovlaštenog predlagatelja. Također je općinski načelnik naveo da je pri donošenju osporene Odluke prekršena odredba članka 66. Poslovnika općinskog vijeća Općine Sunja (»Službeni vjesnik« 9/21.) kojom je propisano što prijedlog akta mora sadržavati te je navedeno da nisu bile ispunjene pretpostavke iz odredbe članka 70. Poslovnika kojim je uređena materija donošenja akata po hitnom postupku.

3. Navedenu Odluku je podnositelj ocijenio osnovanom pa je potvrdilo navedenu odluku općinskog načelnika Općine S. te je stoga podnio i zahtjev Visokom upravnom sudu za ocjenu zakonitosti navedenog općeg akta.

4. Donositelj općeg akta u svom očitovanju ističe da je općinski načelnik Općine S. donio 17. prosinca 2021. Odluku o obustavi Odluke o izmjenama i dopunama Odluke o plaći i naknadama te ostalim pravima općinskog načelnika i zamjenika općinskog načelnika te je ista objavljena u »Službenom vjesniku« broj 83/21, a da je 10. ožujka 2022. zaprimljena odluka Ministarstva pravosuđa i uprave od 24. veljače 2022. kojom se potvrđuje kao osnovana odluka općinskog načelnika kojom je obustavio primjenu Odluke o izmjenama i dopunama Odluke o plaći i naknadama te ostalim pravima općinskog načelnika i zamjenika općinskog načelnika Općine Sunje i ista je objavljena u »Službenom vjesniku« broj 17/22.

5. Osporena Odluka glasi:

Članak 1.

U Odluci o plaći i naknadama te ostalim pravima općinskog načelnika i zamjenika općinskog načelnika Općine Sunja (»Službeni vjesnik« broj 32/20., 57/20. i 79/20.) u članku 2. stavku 3. mijenja se i glasi: »Koeficijent za obračun plaće utvrđuje se u sljedećim vrijednostima: općinski načelnik 3,150, zamjenik općinskog načelnika 1,575«.

Članak 2.

Ova Odluka stupa na snagu osmog dana od dana objave u »Službenom vjesniku Općine Sunja«.

6. Zahtjev je osnovan.

7. Odredbom članka 90a stavak 3. ZOLPRS-a propisano je da se osnovna mjerila za određivanje plaće, odnosno naknade za rad osoba iz stavka 1. i 2. tog članka, kao i druga prava vezana uz profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom. Taj posebni zakon je Zakon o plaćama u lokalnoj i područnoj (regionalnoj) samoupravi.

8. Odredbom članka 3. Zakona o plaćama u lokalnoj i područnoj (regionalnoj) samoupravi (»Narodne novine« 28/10.) propisano je da osnovicu i koeficijent za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika odnosno općinskog načelnika. Navedeni Zakon je izmijenjen Zakonom o izmjenama i dopunama Zakona o plaćama u lokalnoj i područnoj (regionalnoj) samoupravi (»Narodne novine« 10/23.), međutim, navedena odredba koja je temelj za ocjenu zakonitosti osporene odluke nije mijenjana. Iz navedene odredbe jasno proizlazi da je predstavničko tijelo jedinice lokalne samouprave ovlašteno odlukom utvrditi osnovicu i koeficijente za obračun plaće župana, gradonačelnika i općinskih načelnika i njihovih zamjenika, ali to samo na prijedlog osobe ovlaštene zakonom, a to je u konkretnom slučaju općinski načelnik.

9. Kako je iz spisa predmeta razvidno da je osporena Odluka donijeta na prijedlog tri člana općinskog vijeća Općine Sunja, a ne na prijedlog općinskog načelnika navedena Odluka je suprotna odredbi članka 3. Zakona o plaćama u lokalnoj i područnoj (regionalnoj) samoupravi budući da nije donijeta na prijedlog osobe koja je ovlaštena za podnošenje prijedloga na temelju zakona, a to je u konkretnom slučaju općinski načelnik.

10. Stoga je na temelju odredbe članka 86. stavka 3. ZUS-a odlučeno kao u izreci.

11. Na temelju odredbe članka 86. stavka 4. ZUS-a ukinuta odluka prestaje važiti danom objave ove presude u »Narodnim novinama«.

Poslovni broj: Usoz-69/22-9
 Zagreb, 25. ožujka 2024.

Predsjednica vijeća
 Ljiljana Karlovčan-Đurović, v. r.